ফার্স্ট স্টেপস (১৯৪৭-এর চলচ্চিত্র)

***ফার্স্ট স্টেপস*** হলো শিশুদের শারীরিক প্রতিবন্ধকতা নিয়ে তৈরি একটি স্বল্পদৈর্ঘ্য তথ্যচিত্র, যা ১৯৪৭ সালে মুক্তি পায়। চলচ্চিত্রটি ফ্রেডরিক হাউজ ইনকর্পোরেটেড কর্তৃক জাতিসংঘের অর্থনৈতিক ও সামাজিক বিষয়ক বিভাগের জন্য নির্মিত হয়। এটি পরিবেশনা করে কানাডার ন্যাশনাল ফিল্ম বোর্ড।  আল ওয়াসারম্যানের রচনা করা এই চলচ্চিত্রটির পরিচালক ছিলেন লিও সেল্টজার। *ফার্স্ট স্টেপস* চলচ্চিত্রটি ১৯৪৮ সালে অনুষ্ঠিত ২০তম অ্যাকাডেমি পুরস্কারে জাতিসংঘের চলচ্চিত্র ও ভিজ্যুয়াল শিক্ষার জন্য ডকুমেন্টারি শর্ট সাবজেক্ট বিভাগে অস্কার পুরস্কার লাভ করে।

## সারসংক্ষেপ
১৯৪৭ সালের প্রেক্ষাপটে, চলচ্চিত্রটি সেই সকল ছোট শিশুদের নিয়ে তৈরি, যারা দুরারোগ্য ব্যধি, দুর্ঘটনা, অপরাধমূলক কাজ, যুদ্ধ এবং অন্যান্য সমাজবিরোধী কর্মকাণ্ডের কারণে পক্ষাঘাতে ক্ষতিগ্রস্ত। এই শিশুদের জন্য অকুপেশনাল থেরাপি শুরু করা হয়, যা খেলাধুলা ও কাজ-উভয় মাধ্যমেই পরিচালিত হতো। বিশেষজ্ঞরা একটি বিশেষ প্রশিক্ষণ কর্মসূচি পরিচালনা করেন, যার উদ্দেশ্য ছিল শিশুদের খেলনা, শখের সামগ্রী, যন্ত্রপাতি এবং দৈনন্দিন বাসনপত্র ব্যবহারের অভ্যাস করানো। এই কর্মসূচিটি শিশুদের তাদের শারীরিক প্রতিবন্ধকতার সাথে মানিয়ে নিতে এবং নিজেদের অবস্থার উন্নতি ঘটাতে সহায়ক প্রমাণিত হয়। অভিভাবকদের যত্ন এবং পর্যাপ্ত পরিচর্যার ফলে, শিশুরা শেষ পর্যন্ত প্রমাণ করে যে তারা কীভাবে স্বাভাবিক নাগরিক হিসেবে নিজেদের জন্য এবং সমাজের জন্য উপযোগী হয়ে উঠতে পারে।

চলচ্চিত্রে দেখা যায়, প্রশিক্ষণ কর্মসূচির একজন শিশু তার বাবা-মাকে দেখায় যে সে হাঁটতে শিখে গিয়েছে। প্রথমে সে শুধু পা নাড়াতে পারে, এরপর হাঁটার ব্যায়াম অনুশীলনের মাধ্যমে সে দাঁড়াতে শেখে এবং অবশেষে কারো সাহায্য ছাড়াই তার হাঁটার ক্ষেত্রে প্রথম পদক্ষেপটি নেয়। শেষে, সে জনাকীর্ণ শহরের রাস্তা দিয়ে একাই হেঁটে যেতে সক্ষম হয়।

## চলচ্চিত্র নির্মাণ
*ফার্স্ট স্টেপস* চলচ্চিত্রটি নিউ ইয়র্ক রাজ্যের একটি গ্রীষ্মকালীন ক্যাম্পে ধারণ করা হয়েছিল। ফ্রেডরিক হাউজ ইনকর্পোরেটেড এই চলচ্চিত্রটি নির্মাণ করে, যা সরাসরি জাতিসংঘের পাবলিক ইনফরমেশন বিভাগ দ্বারা তত্ত্বাবধান করা হয়েছিল। ক্যাম্পের শিশুরা ড. এইচ. পুরুষোত্তম (Dr. H. Purushottam)-এর চিকিৎসার তদারকিতে ছিল।

অকুপেশনাল থেরাপিস্টরা বিভিন্ন ফিজিওথেরাপি কৌশল প্রবর্তন করেছিলেন। এক্ষেত্রে তারা কেবল শিশুদের শরীরের দিকেই মনোযোগ দেননি, বরং তাদের মানসিক পরিচর্যার দিকটিও বিবেচনায় আনেন। প্রাপ্তবয়স্ক কর্মীরা শিশুদের শুধুমাত্র ম্যাসাজ এবং থেরাপিই দেননি, বরং তাদের প্রতি ভালোবাসা এবং সহমর্মিতা দেখিয়েছিলেন। কখনও কখনও সঙ্গীতকেও সুস্থতায় সহায়ক হিসেবে ব্যবহার করা হয়েছিল।

এই কৌশলগুলি শারীরিক প্রতিবন্ধী শিশুদের প্রতি একটি সার্বিক পদক্ষেপ গ্রহণের প্রয়োজনীয়তার ওপর জোর দেয়।

## পরিবেশনা
*ফার্স্ট স্টেপস* চলচ্চিত্রটি ন্যাশনাল ফিল্ম বোর্ড অফ কানাডা দ্বারা পরিবেশিত হয়েছিল।

যদিও এই তথ্যচিত্রে দেখানো পদ্ধতিগুলো এখন 'সেকেলে' বলে মনে হতে পারে, তবুও বর্তমানে চলচ্চিত্রটি সামাজিক মাধ্যমে বহুল প্রচারিত হয়। চলচ্চিত্র শুরুর আগে জাতিসংঘের সংশ্লিষ্ট বার্তা দেখানো হয়।

## পুরষ্কার
*ফার্স্ট স্টেপস* চলচ্চিত্রটি ১৯৪৮ সালে 'ডকুমেন্টারি শর্ট সাবজেক্ট' বিভাগে ২০তম অ্যাকাডেমি পুরস্কার লাভ করে। জাতিসংঘের ফিল্মস এবং ভিজ্যুয়াল এডুকেশন বিভাগ (United Nations Division of Films and Visual Education) এই পুরস্কারটি জিতেছিল। পুরস্কারটি বর্তমানে নিউ ইয়র্কে অবস্থিত জাতিসংঘের সদর দপ্তরে সংরক্ষিত আছে।

## সংরক্ষণ
অ্যাকাডেমি ফিল্ম আর্কাইভ ২০০৫ সালে *ফার্স্ট স্টেপস* চলচ্চিত্রটি তাদের আর্কাইভে সংরক্ষণ করে।

## নির্দেশিকা
### টীকা

### তথ্যসূত্র

### গ্রন্থতালিকা

* উইলি, মেসন, ড্যামিয়েন বোনা এবং গেইল ম্যাককল *Inside Oscar: The Unofficial History of the Academy Awards*.  New York: Ballantine Books, 1986. .

## External links
* এনএফবি ওয়েবপেইজ
*''First Steps'' জাতিসংঘ অডিওভিজ্যুয়াল গ্রন্থাগার
* , জাতিসংঘ প্রকাশিত
*